Flurin Spescha: La mastranza tranter las lingias e linguatgs

Da Mevina Puorger

Il clom mortal da la lindorna che vain tutgada dal tren intercity Genevra–Rorschach è vegnì surtunà tragicamain, sco ch’i vain quintà. Ed il chaunet diabetic vess era pudì esser l’unfrenda sin ils binaris, sche quel tgi quinta l’istorgia al laschass currer davent da sia patruna en il dretg mument. Natiralmain be, sche la patruna faschess la spassegiada cun il tachel, suenter avair bavì in café en in restaurant ed avair svidà la mesadad da la zutgeriera en sia scadiola, avend il tachel - diabeticher - sin la schanuglia. I pudess era esser che il chaun fugiss dal schrebertin, directamain ora sin ils binaris, lieu da la eventuala e virtuala tragedia. I pudess era esser che la dunna da la scadiola da café ha en ses schrebertin sper la lingia dal tren ina colonia da lindornas sibiricas che daventa adina puspè unfrenda dal chaunet cun preferenza pel dultsch.
Il minz dal raquint èn las differentas pussaivladads che il cuntegn dad el pudess avair. In reflectar pia sur dal scriver, sur da la forza dal gieu fictiv che vegn reflectà en in raquint cun tempra surreala. L’impurtanza da la lindorna che vegn descritta cun seriusitad ed acribia, l’amur per il chaunet diabetic. La simpatia per la dunna che svida il zutger. In purtret sco tal grotesc, in quintar plain umur per mussar la tristezza e pitradad da l’imaginà ed esser sulet. En raquints sco “la zutgeriera” vesain nus cun tge mastranza che Flurin Spescha ha descrit il mund, in tschernind da discurrer dal main visibel e main pussant, in faschond – era – politica senza parolas politicas e senza retoricas cun morala ed intenziun pedagogica.
Ils puntgs da vista èn insolits e dattan la tempra tuttafatg speziala a la prosa da Flurin Spescha. Il jau narratur ch’è identic cun in esser che sa verifitgescha sco ina valisch e che quinta a nus l’istorgia da ses penultim ed ultim patrun, cun ina comica enorma ed era melanconia da quel che serva, per numnar be in da blers, quel en “la ceremonia”.
Inscunters manchentads pudessan concluder, sche nus lessan resumar las figuras che nus emprendain ad enconuscher en ils texts da Flurin Spescha. Prendain il “dialog matutin” u “las lamentaschuns” che refereschan quai exemplaricamain en in non-dialog da duas persunas cun lur discussiun sur da l’avair u betg avair savì durmir u clauder egl e che reflectescha en ina moda jonescoesca la tragica fin dad insatge che avess ina giada pudì esser vigilanza ed encletga vicendaivla.
Il comic e l’ironia sco meds per transmetter il motiv fundamental, pia, per descriver la mediocritad e ses fritg, la nauschadad. Il med clownesc distanzià chattain nus era al nivel ubain als nivels dals linguatgs, dals quals Flurin Spescha fascheva diever cun eleganza e scharm surprendent. Uschia sa regorda il taxist che ans quinta dal ‘sal da la Bassa’ ina duas frasas lunghezzas, da co ch’el haja pudì spargnar duos raps dapli. En furma da monolog intern pensa, quinta e reflectescha el en sia lingua – en rumantsch – en tge med ch’el inscuntra ils passagiers turitgais ed (auters) esters; ed en in segund mument ans referescha’l ses dialogs e las reacziuns dals passagiers – faschond diever da lur turitgais e da ses püntnertütsch. Il dialog sco era la descripziun da la situaziun sco tala, furman be ina singula frasa.
Il masdigl e diever contemporan da differentas linguas, e da differents stils linguistics cun in maletg real da la lingua discurrida produceschan ina situaziun comica e plainamain umoristica: “… i bastava bleras giadas d’avrir in pau la bucca e lura sin il fiat auda an püntner, era sch’i na deva betg la massa da vesair, ins deva dentant tuttina ureglia miar händ as hüsli be valbella e resposta nai mit da speschas fu lenzerhaid bini nit varwant sondarn i kumma fu truns e 1424 ed ischi…” L’ironia envers l’unterländer che craja da far plaschair al Grischun en as faschond da grond cun la paletta da clischés, è perfetga. La maschaida dal regurdà referì dal taxist en rumantsch-turitges-inglais-khurertütsch è in toc da cabaret. La critica envers l’ester senza sensibilitad che vul vegnir manà cun etno-touch a l’eroport e la cumpassiun cun quel che stat a l’ur da la societad, represchentà cul ‘nuzzi’, il chaunet da ‘la brüngger’ che crida da bass pervi dal sal sut las toppas che il “strassenverkehrsamt sterneva per las vias enturn”, il mund allegher e kurlig prenda in conclusiun dal raquint ina tempra melancolica e resignada. La dumonda finala dal taxist che  sa regorda e dumonda, sch’i saja vair che ils chauns sappian cridar sch’in mal surpassia lur forzas, creescha in silenzi da perplexitad cun quai ch’i vegn discurrì – adina anc dal sal – mo ussa dal sal invisibel, da quel da las larmas.
Ils raquints da Flurin Spescha èn plain ironia e tristezza, plain cumiads e separaziuns, formulads en istorgias grotescas, concisas ed intelligentas. En in dals ultims ‘impuls’, scrits pel radio rumantsch e publitgà en la Litteratura 18 dal 1995, ans ha Flurin Spescha fatg in maletg surreal da sia atgna tragica sort che fa vegnir la pel giaglina. Quel ‘impuls’ ha il titel “autopsia”. Referì vegn il dialog dal patolog cun ses assistent che constatescha ina mort prematura. L’assistent tschertga durant la secziun il lieu da l’olma. “L’olma? Lezza taglian auters si, respunda il patolog, va cun il cuntè amez atras il cor e di: quel ha fladà mo a mesas.”
La figura dal text da Flurin Spescha è magari vegnida unfrenda dal chirurg, durant sia ultima operaziun, ubain ha tratg il flad be a mesas cun ses lom destruì dal fim. Tgi sa. Mo la dumonda da la dimora da l’olma en il corp, quella resta en sasez senza vegnir respundida tar l’ assistent dal patolog, e tar il lectur. L’esser da l’autur dal raquint e sia olma litterara han in lieu bain stabilì, e quel è l’ierta litterara. E nus la chattain entira e viva, sche nus legiain l’ovra litterara da Flurin Spescha!